পুরসভার স্বাস্থ্যকেন্দ্রের সামনে কেরোসিন তেলের মতো লাইন! 
বাঘাযতীন এলাকায় পুরসভার ১০২ নম্বর ওয়ার্ডের দাস পাড়ার বাসিন্দা মঞ্জু ঠাকুর সাতসকালেই তাঁর বছর বারোর ছেলেকে নিয়ে হাজির বাহাদুর পাড়া স্বাস্থ্যকেন্দ্রে। তাঁর কথায়, ‘‘রাতে খাবার পর থেকেই ছেলের পেটে ব্যথা। দু’একবার পায়খানাও হয়েছে। সেই কারণেই স্বাস্থ্যকেন্দ্রে নিয়ে এসেছি।’’ 
সোমবার সকাল থেকে আন্ত্রিকের কারণে কার্যত নেতিয়ে পড়েছে ওই পাড়ারই বছর পাঁচেকের একটি শিশু। খাওয়ায় রুচি নেই। তার মা সঞ্চিতা কোলে করে তাকে নিয়ে এসেছেন স্বাস্থ্যকেন্দ্রে। সঞ্চিতা বলেন, ‘‘আর অপেক্ষা করা ঠিক নয়। বাড়াবাড়ি হয়ে গেলে সমস্যায় পড়তে হবে।’’ তিনি জানান, রবিবার রাত থেকে ফের মাথাচা়ড়া দিয়েছে আন্ত্রিক। 
পুরসভা সূত্রের খবর, আন্ত্রিকের প্রকোপ আগেই ছিল ১০১, ১০২, ১১০ নম্বর ওয়ার্ডে। এদিন সকাল থেকে ১০৮ নম্বর ওয়ার্ডে নোনাডাঙায় ৬৭ জন রোগী আক্রান্ত হয়েছেন। শনিবার ৯৬, ১০৭, ১১১ এবং ১০৯ নম্বর ওয়ার্ড থেকেও অল্পবিস্তর আক্রান্তের খবর পাওয়া গিয়েছিল। তবে সেখানে নতুন করে আর আন্ত্রিক ছড়ায়নি বলে পুর কর্তৃপক্ষের দাবি।           

এদিন চিত্তরঞ্জন কলোনিতে গিয়ে দেখা গেল, পানীয় জলের হাহাকার। যাঁরা আক্রান্ত তাঁরা প্রায় সকলেই ‘জয়হিন্দ’ প্রকল্প থেকে আসা পুরসভার পানীয় জল পান করেন। ওই ঘটনার পরেই তাঁদের একমাত্র ভরসা বোতলবন্দি পরিশ্রুত পানীয় জল। 
স্থানীয় এক জলবিক্রেতা প্রদ্যুৎ লাহিড়ী বলেন, ‘‘আমি এখানে বড় কোম্পানির পানীয় জলের ডিলার। গত তিনদিন ধরে লোকের চাহিদা মেটাতে গিয়ে কার্যত নাজেহাল অবস্থা।
আমি সঠিক দামেই বিক্রি করছি। অন্যদের বিষয়ে বলতে পারব না।’’ 
ওই পাড়ারই এক বাসিন্দা দীপক চক্রবর্তীর অভিযোগ, বিভিন্ন এলাকায় বোতলের জল প্রায় দু’গুণ দামে বিক্রি হচ্ছে। তিনি বলেন, ‘‘আগামী একমাস আতঙ্কে অনেকেই আর পুরসভার জল খাবেন কি না সন্দেহ!’’    
রুবি হাসপাতালের কাছে নোনাডাঙার আবাসনেও আন্ত্রিক ছড়ানোর খবর মিলেছে। সেখানকার ফ্ল্যাটে গিয়ে দেখা গেল, বড় বড়় জারে রাখা রয়েছে পুরসভার জল। স্থানীয় বাসিন্দা নারায়ণ কয়াল বলেন, ‘‘রবিবার থেকেই শরীর খারাপ। বমি, পায়খানা। কিন্তু জল কিনে খাওয়ার মতো টাকা নেই।’’ 
বিকল্প হিসাবে জল ফুটিয়ে খাওয়ার পরামর্শ দিচ্ছেন পুরকর্তৃপক্ষ। আক্রান্তদের দাবি, তাঁরা পুরসভারই জল খান। তবে ফুটিয়ে খান না।